作者:孟郊
標題:上昭成閣不得，於從侄僧悟空院歎嗟
內容:欲上千級閣，問天三四言。未尺數十登，心目風浪翻。手手把驚魄，腳腳踏墜魂。卻流至舊手，傍掣猶欲奔。老病但自悲，古蠹木萬痕。老力安可誇，秋海萍一根。孤叟何所歸，晝眼如黃昏。常恐失好步，入彼市井門。結僧為親情，策竹為子孫。此誠徒切切，此意空存存。一寸地上語，高天何由聞。